የውጭ ጉዳይ ሚኒስትር ዶክተር ቴድሮስ ከግብፁ አዲስ ተመራጭ ፕሬዘዳንት ጋር በካይሮ ተወያዩ
አዲስ አበባ፤ ሰኔ 4/2006 (ዋ-ኢማ) – የውጭ ጉዳይ ሚኒስትር ዶክተር ቴድሮስ አድኃኖም ከግብፁ አዲስ ተመራጭ ፕሬዘዳንት አብዱልፋታህ አልሲሲ ጋር በካይሮ ተወያዩ።ሚኒስትሩ ፕሬዘዳንቱን ጨምሮ ከሌሎች የግብፅ ከፍተኛ ባለስልጣናት ጋር በሁለቱ አገሮች መካከል ስላለው የሁለትዮሽ ግንኙነት  መወያየታቸውን የውጭ ጉዳይ ሚኒስቴር ቃል አቀባይ ጽሕፈት ቤት አስታውቋል።ኢትዮጵያ ከግብጽ ጋር  በመተማመን ላይ የተመሰረተ ግንኙነት እንደምትፈልግ እና በተለያዩ ትብብር መስኮች ላይ በጋራ ለመስራት ቁርጠኛ መሆኗን ዶክተር ቴድሮስ በውይይቱ ላይ ገልጸዋል።ፕሬዘዳንት አልሲሲ በበኩላቸው አገራቸው ከኢትዮጵያ ጋር ያላት ግንኙነት በመተማመን ላይ በመመስረት ወደ አዲስ ምዕራፍ እንደሚያሸጋግሩት ገልፀዋል።በውይይቱ ላይ በታላቁ የህዳሴ ግድብ ዙሪያ የመከሩ ሲሆን የኢትዮጵያ፣ የግብፅና የሱዳን ተወካዮች ያሉበት የቴክኒክ ኮሚቴ ውይይት በቅርብ ጊዜ ለመጀመር ሁለቱ ወገኖች ተስማምተዋል።በተመሳሳይ ዶክተር ቴድሮስ ከግብፅ የውጭ ጉዳይ ሚኒስትር ሚስተር ነቢል ፋህሚ ጋር በሁለቱ አገራት የሁለትዮሽ ጉዳዮች ላይ መክረዋል።የውጭ ጉዳይ ሚኒስትሮቹ የሁለቱን አገራት ግንኙነት ለማጠናከር ኢንቨስትመንትን ጨምሮ በንግድና በቱሪዝም ዘርፍ ላይ አብረው ለመስራት ተወያይተዋል፡፡ለሁለቱ አገራት ግንኙነት መጠናከር በሁለቱም ወገን የሚገኙ የግል ዘርፍ አካላትና ባለሃብቶች በትብብር የሚሰሩበት ሁኔታን ማመቻቸት እንደሚያስፈልግም ተነጋግረዋል።ሁለቱ ሚኒስትሮች በታላቁ የኢትዮጵያ የህዳሴ ግድብ እና አጠቃላይ የትብብር ስምምነት ላይም መክረዋል።የውጭ ጉዳይ ሚኒስትር ዶክተር ቴድሮስ  በቱሪዝም ኢንቨስትመንት ላይ ተሰማርቶ ከሚገኘው አልሞይዝ ሆልዲንግ ግሩፕ ሊቀመንበር ሞስጠፋ አልሞይዝ ጋር መወያየታቸውን ሚኒስቴሩ አስታውቋል።ሚኒስትሩ በኢትዮጵያ ኢንቨስትመንት ላይ ለሚሰማሩ ባለሃብቶች መንግስት አስፈላጊውን ድጋፍና ማበረታቻ እንደሚያደርግም ገልፀዋል።ኢትዮጵያ እያደረገችው ያለችው ድጋፍና ትብብር የኢንቨስትመንት መስካቸውን ከቱሪዝም ዘርፍ ወደ ሌሎች መስኮች ለማስፋፋት እንደገፋፋቸውም በውይይቱ ላይ ተናግረዋል። (ኢዜአ)